Erns verken Namibië in nuwe seisoen van ‘Elders’Erns Grundling verken Namibië. (Foto: Verskaf) Erns Grundling is terug op die kassie met ŉ nuwe seisoen van Elders, en hierdie keer verken dié gesoute skrywer, joernalis en reisiger die natuurskoon van Namibië. Dieselfde kameraspan van Bonanza Films, wat verlede jaar saam met hom die Pelgrimstog van hoop in die Wes-Kaap aangepak het, het saam met hom na Namibië gereis. Frankie Opperman, regisseur en medevervaardiger, Jaen Kleynhans, kameraman en redigeerder, Jean de Villiers, kameraman, en Bertus Mostert, klankman, het saam met Grundling die Suid-Afrikaanse buurland aangedurf. Dit was vir die span van Elders: Namibië belangrik om op die natuurskoon te fokus deur die landskappe met wye kamera- en hommeltuigskote vas te vang. Hoewel die skietproses van die program veeleisend was, vertel Grundling hy kon maklik die pas volhou aangesien hy dié keer fikser was. “Ek het tydens die inperking dit reggekry om gewig te verloor en fiks te raak. Dit was op ŉ manier my behoud, anders sou ek heeltemal van my verstand af geraak het.” Hy onthou hoe hy destyds met die verfilming van Elders: Japan kortasem geraak het met die veeleisende afstande tussen die magdom geboue in Tokio en die berge en dale van berg Foedji. “Dit help dus nou om so bietjie fikser te wees, aangesien ons ook baie gestap het in Namibië.” Hy vertel hy was verras deur die kykersgetalle van die vorige seisoen van Elders, wat plaaslik geskiet is. “Ek het gedink mense wil net eksotiese plekke of plekke wat ver weg is sien – ek sal self nog graag ŉ reeks in Patagonië of China wil skiet – maar toe besef ek mense wil ook plekke sien wat aan hulle bekend is of wat hulle na aan die hart lê.” Hulle het besluit om te fokus op die klassieke toeristebestemmings waarvoor Namibië bekend is. “Natuurlik het die land ook wonderlike staproetes en dit is uiteraard deel van Elders se DNS.” Erns Grundling en Boesman Davids. (Foto: Verskaf) Volgens Grundling was een van die hoogtepunte om weer kennis te maak met Boesman Davids, ŉ legendariese kaalvoetgids by Sossusvlei. Hulle kuier saam in ŉ episode getiteld Die rykste man in die woestyn. “Boesman het in die laat-negentigs lewensversekering verkoop in Windhoek, dag in en dag uit, maar het later besef hy jaag net ander mense se geld na. Hy het op ŉ dag besluit om alles wat hy het te verkoop en na Sossusvlei te trek waar hy langer as ŉ jaar onder ŉ boom gebly het. “Hy is heeltemal kaalvoet en het ŉ baie goeie toergids geraak by Sossusvlei en het sy eie sakeonderneming, Sossus on foot, begin. Hy het ook later ŉ Japanse toeris hier ontmoet en hulle het verlief geraak en vir mekaar briewe geskryf. Toe hy weer sien, kom Yuri terug van Japan en bly vir ŉ rukkie saam met hom onder die boom. “Boesman spog gedurig met sy rykdom, maar die belangrikste ding is dat hy nie sy rykdom aan geld en materiële dinge meet nie. Hy meet sy rykdom aan sy liefde en konneksie met die woestyn en die feit dat hy vry is.” Grundling stap ook die Tok Tokkie‑roete saam met Sebastiaan Kizumba, ŉ puik gids by die NamibRand-natuurreservaat. “Ons het teen sonsondergang gestap op die rooi duine op die rand van die Namib-woestyn en dit het skielik gelyk asof ons in hierdie gloeiende Pierneef-skildery stap en hier is ek saam met hierdie ongelooflike mens wat so lief is vir die natuur.” Grundling het ook ŉ nuwe Live the Journey-staptog, die Namib100, wat 100 km in die Namib-woestyn beslaan en sowat 50 km suid van Walvisbaai afskop, saam met ŉ groep van 15 ander mense aangedurf. Dié ervaring was nie sonder sy uitdagings nie, sê hy. Erns Grundling, aanbieder van ‘Elders: Namibië’ saam met dr. Philip Stander. (Foto: Verskaf) “Dit is ŉ ongelooflike ervaring om so te sê stoksielalleen in die woestyn langs die kus te stap, maar ons het die slegte geluk van die berugte Oosweer gehad. Dit gebeur so af en toe vir tot vyf dae lank, waar dit verskriklik warm is en die wind baie sterk waai. Dit het met tye gevoel of dit eerder ŉ Bear Grylls-episode is as Elders, maar ten spyte daarvan het die stappers ŉ gevoel van kameraderie beleef.” Hy het ook die geleentheid gehad om saam met dr. Philip Stander, die bekende leeunavorser, te kuier saam met wie hy in die Hoanib-rivierloop na ŉ woestynleeu gesoek – en gevind – het. “Ons het ŉ tydperk van twee ure gehad om die leeu te vind en ons kon daarin slaag. Dit was beslis ŉ hoogtepunt.” Grundling vertel hy is “bevoorreg” dat hy al voorheen die geleentheid gehad het om na Namibië te reis, hoofsaaklik toe hy as reisjoernalis vir die Weg-tydskrif gewerk het. “Van my eerste besoek aan Namibië het dit my opgeval hoe gasvry die mense is. Van die Afrikaanse boere tot Duitsers wat ŉ plaas het tot ŉ Herero-persoon. Twee goed is spesiaal aan Namibië: Almal praat Afrikaans, wat bydra tot die geselligheid, en natuurlik ook die gasvryheid. “Dit is so ŉ groot land met so min mense en ek dink as jy so afgesonder leef, is jy op ŉ manier meer afhanklik van mekaar. Daar is meer van ŉ konneksie. Jy kan in Outjo wees naby die Etosha-pan, en dan gesels jy daar met iemand en hy ken omtrent almal wat in die suide van die land bly, wat ŉ duisend kilometer ver weg is. “Dit maak dat ŉ mens net meer en meer soontoe wil gaan en kuier. Selfs dalk woon en werk, wie weet,” lag hy. Elders: Namibië is Woensdae om 20:30 op kykNET, DStv-kanaal 144, te sien.